1. Introduzzjoni

Skont l-Artikolu 24(3) tar-Regolament (UE) Nru 1025/2012 dwar l-istandardizzazzjoni Ewropea (minn hawn 'il quddiem ir-Regolament) :

Sal-31 ta’ Diċembru 2015 u kull ħames snin wara, il-Kummissjoni għandha tippreżenta rapport lill-Parlament Ewropew u lill-Kunsill dwar l-implimentazzjoni ta' dan ir-Regolament. Dan ir-rapport għandu jinkludi analiżi tar-rapporti annwali msemmija fil-paragrafi 1 u 2, evalwazzjoni tar-rilevanza tal-attivitajiet ta' standardizzazzjoni li jirċievu finanzjament mill-Unjoni fid-dawl tar-rekwiżiti tal-leġiżlazzjoni u l-politiki tal-Unjoni, kif ukoll valutazzjoni ta' miżuri potenzjal ġodda biex jissimplifikaw il-finanzjament tal-istandardizzazzjni Ewropea u jnaqqsu l-piż amministrattiv għall-organizzazzjonijiet Ewropej ta' standardizzazzjoni.

Dan huwa r-rapport abbozzat biex jirrispondi għal dan l-Artikolu 24.

2. Il-prestazzjoni tas-sistema Ewropea ta' Standardizzazzjoni

Dan ir-rapport (u l-evalwazzjoni li takkumpanjah) jivvaluta l-prestazzjoni tas-Sistema Ewropea ta' Standardizzazzjoni (ESS) inkluż ir-Regolament mid-dħul fis-seħħ tiegħu fl-2013, f'termini tal-effettività, l-effiċjenza, il-koerenza, ir-rilevanza u l-valur miżjud tal-UE, bi tweġiba għall-klawżola ta' reviżjoni stabbilita fl-Art 24(3) tar-Regolament. Jinkludi:

Analiżi tal-implimentazzjoni tar-Regolament, permezz tar-rapporti pprovduti mill-ESOs u l-organizzazzjonijiet tal-Anness III li jikkonċernaw is-snin 2013 u 2014;

Evalwazzjoni tar-rilevanza tal-attivitajiet ta' standardizzazzjoni li jirċievu finanzjament mill-Unjoni;

Valutazzjonijiet tal-opportunitajiet għas-simplifikazzjoni tal-finanzjament tal-istandardizzazzjoni Ewropea u t-tnaqqis tal-piż amministrattiv.

Din l-evalwazzjoni hija marbuta mal-Programm dwar l-Idoneità u l-Prestazzjoni tar-Regolamentazzjoni tal-Kummissjoni minħabba l-importanza tal-istandardizzazzjoni bħala mod biex tarmonizza s-Suq Uniku u tal-impatt tiegħu fuq il-kompetittività tal-ekonomija tal-UE. Din l-evalwazzjoni hija ta' rilevanza partikolari għall-idoneità regolatorja: hija mfassla fuq studji jew rapporti fir-rigward tal-ESS u l-proċessi tagħha, speċifikament fir-rigward ta' iktar involviment ta' partijiet interessati partikolari bħall-SMEs, l-irfinar tal-finanzjament tal-Unjoni u l-indirizzar tal-kwistjoni tal-piż amministrattiv fuq l-organizzazzjonijiet Ewropej ta' standardizzazzjoni (ESOs) u l-Korpi nazzjonali ta' standardizzazzjoni (NSBs).

Minħabba d-dħul fis-seħħ riċenti tar-Regolament, ma tistax tinkiseb evalwazzjoni ex post sħiħa minħabba l-fatt li għadu ma tlestiex ċiklu sħiħ tax-xogħol ta' standardizzazzjoni mitlub mill-Kummissjoni sa mill-2013. Dan ir-rapport (u l-SWD li jakkumpanjah) jivvaluta jekk l-ESS tinsabx fit-triq it-tajba biex tilħaq l-objettivi mistennija mil-leġiżlatur meta rriformat is-sistema ta' standardizzazzjoni u adottat ir-Regolament u jagħmel rakkomandazzjonijiet, meta jkun adegwat (ara l-annessi 1 u 2 ta' dan ir-rapport) dwar kif ittejjeb l-implimentazzjoni tar-Regolament u l-ESS.

Prinċipalment jevalwa l-proċessi stabbiliti mill-ESS u r-Regolament u ma jimmirax biex jivvaluta b'mod komprensiv l-impatti usa' tal-istandardizzazzjoni fuq is-suq intern jew fuq il-kompetittività tan-negozju tal-UE (ara wkoll it-taqsima 3.2 ta' dan ir-rapport).

2.1 Metodoloġija

L-evalwazzjoni bniet fuq studji u rapporti mwettqa sa mill-2013 bħar-riżultati tar-Reviżjoni Indipendenti tas-Sistema ta' Standardizzazzjoni Ewropea (ESS) ippubblikata f'April 2015 wara avveniment ta' validazzjoni f'Marzu, ir-rapport tal-Kummissjoni lill-Kunsill u l-Parlament fuq il-bażi tal-Artikolu 25 tar-Regolament adottat f'Mejju 2015, l-istudju tal-Artikolu 24 immirat biex jivvaluta r-rilevanza tal-attivitajiet u l-iffinanzjar tagħhom ibbażat fuq rapporti annwali u r-rapport tal-laqgħa 'Friends of Standardisation Roundtable' li saret fl-1 ta’ Lulju 2015, li kienet ukoll avveniment ta' validazzjoni tar-Reviżjoni Indipendenti. Tqiesu wkoll l-esperjenzi prattiċi tas-servizzi tal-Kummissjoni li japplikaw ir-Regolament.

2.2 L-objettivi prinċipali tar-Regolament u tas-Sistema Ewropea ta' Standardizzazzjoni

L-objettivi prinċipali tar-Regolament huma li jiżdied il-kontribut tal-istandards u l-istandardizzazzjoni Ewropea għal funzjonament aħjar tas-suq intern, l-istimulazzjoni tat-tkabbir u l-innovazzjoni u t-trawwim tal-kompetittività tal-intrapriżi tal-UE, speċjalment l-SMEs.

L-objettivi speċifiċi tar-Regolament huma li:

jtejbu t-trasparenza tal-istandardizzazzjoni tal-UE;

jistabbilixxu regoli riveduti għall-finanzjament tal-istandardizzazzjoni Ewropea inkluż l-SMEs, l-organizzazzjonijiet tal-partijiet interessati soċjali u soċjetali fil-livell Ewropew;